DEĊIŻJONI TAL-KUMMISSJONI
tat-22 ta' Frar 2006
li temenda d-Deċiżjoni 97/296/KE li tfassal lista ta' pajjiżi terzi li minnhom l-importazzjoni ta' prodotti tas-sajd hija awtorizzata għall-konsum tal-bniedem, fir-rigward ta' l-Istati Uniti ta' l-Amerika
(innotifikata taħt dokument numru C(2006) 496)
(Test b'rilevanza għaż-ŻEE)
(2006/200/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Deċiżjoni tal-Kunsill 95/408/KE tat-22 ta' Ġunju 1995 dwar il-kundizzjonijiet biex isiru, għalperjodu proviżorju, listi proviżorji ta' stabbilimenti ta' pajjiżi terzi li minnhom l-Istati Membri huma awtorizzati li jimportaw ċerti prodotti ta' oriġini mill-annimali, prodotti tas-sajd jew molluski bivalvi ħajjin (1), u b'mod partikolari l-Artikolu 2(2) tagħha,
Billi:
(1)
Id-Deċiżjoni tal-Kummissjoni 97/296/KE tat-22 ta' April 1997 li tfassal lista ta' pajjiżi terzi li minnhom l-importazzjoni ta' prodotti tas-sajd hija awtorizzata għall-konsum mill-bniedem (2) telenka l-pajjiżi u t-territorji li minnhom l-importazzjoni ta' prodotti mis-sajd għall-konsum mill-bniedem hija awtorizzata. Il-Parti I ta' l-Anness għal dik id-Deċiżjoni telenka l-pajjiżi u t-territorji koperti b'Deċiżjoni speċifika skond id-Direttiva tal-Kunsill 91/493/KEE tat-22 ta' Lulju 1991 li tistabilixxi l-kondizzjonijiet tas-saħħa għal-produzzjoni u t-tpoġġija fuq is-suq ta' prodotti tal-ħut (3), u t-taqsima II ta' dak l-Anness telenka l-pajjiżi u t-territorji li jikkonformaw mal-kondizzjonijiet stipulati fl-Artikolu 2(2) tad-Deċiżjoni 95/408/KE.
(2)
Id-Deċiżjoni tal-Kummissjoni K(2006)495 finali (4), tistipula kundizzjonijiet speċifiċi ta' importazzjoni għal prodotti tas-sajd mill-Istati Uniti ta' l-Amerika. Dan il-pajjiż għalhekk għandu jitniżżel fil-lista fil-parti I ta' l-Anness għad-Deċiżjoni 97/296/KE.
(3)
Fl-interessi taċ-ċarezza, il-listi kkonċernati għandhom jinbidlu kompletament.
(4)
Id-Deċiżjoni 97/296/KE għandha għalhekk tiġi emendata kif suppost.
(5)
Din id-Deċiżjoni għandha tapplika mill-istess jum bħad-Deċiżjoni K(2006)495 finali, li tistipula kundizzjonijiet speċifiċi għall-importazzjoni ta' prodotti tas-sajd mill-Istati Uniti ta' l-Amerika.
(6)
Il-miżuri previsti f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta' l-Annimali,
ADOTTA DIN ID-DEĊIŻJONI:
Artikolu 1
L-Anness għad-Deċiżjoni 97/296/KE jinbidel bit-test fl-Anness għal din id-Deċiżjoni.
Artikolu 2
Din id-Deċiżjoni għandha tapplika mill-24 ta' April 2006.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussell, it-22 ta' Frar 2006.